รัฐบาลไทย-ข่าวทำเนียบรัฐบาล-ปลัดฯ ณัฐพล เดินหน้ามอบนโยบาย สอจ.ชลบุรี และฉะเชิงเทรา กำชับนำนโยบาย MIND ทั้ง 4 มิติ สร้างความเข้มแข็งให้กับโรงงานทันที
วันอังคารที่ 25 เมษายน 2566
25/04/2566
ปลัดฯ ณัฐพล เดินหน้ามอบนโยบาย สอจ.ชลบุรี และฉะเชิงเทรา กําชับนํานโยบาย MIND ทั้ง 4 มิติ สร้างความเข้มแข็งให้กับโรงงานทันที
ปลัดฯ ณัฐพล เดินหน้ามอบนโยบาย สอจ.ชลบุรี และฉะเชิงเทรา กําชับนํานโยบาย MIND ทั้ง 4 มิติ สร้างความเข้มแข็งให้กับโรงงานทันที เผยเตรียมเคาะนําระบบ IT ตรวจโรงงานสร้างมาตรฐานเดียวกันทั้งประเทศ พร้อมเล็งพัฒนาธุรกิจรายเล็ก ๆ ปั้นสู่ดาวเด่นทางธุรกิจ
จังหวัดชลบุรี : วันที่ 23 เมษายน 2566 ดร.ณัฐพล รังสิตพล ปลัดกระทรวงอุตสาหกรรม พร้อมด้วย นางสาวณัฏฐิญา เนตยสุภา รองปลัดกระทรวงอุตสาหกรรม (รปอ.) นายจุลพงษ์ ทวีศรี อธิบดีกรมโรงงานอุตสาหกรรม (อรอ.) นางสาวณิรดา วิสุทธิชาติธาดา ผู้ช่วยปลัดกระทรวงอุตสาหกรรม (ชปอ.) และผู้บริหารกระทรวงอุตสาหกรรม (อก.) ตรวจเยี่ยมและมอบนโยบายการขับเคลื่อนนโยบาย MIND ให้กับสํานักงานอุตสาหกรรมจังหวัดชลบุรี (สอจ.ชลบุรี) และฉะเชิงเทรา ณ สอจ.ชลบุรี โดยมีนางสาวอังศุมาลิน ฉัตรสุวรรณวารี อุตสาหกรรมจังหวัดชลบุรี และนายสมชาย เถื่อนสุวรรณ์ อุตสาหกรรมจังหวัดฉะเชิงเทรา ให้การต้อนรับ พร้อมรายงานผลการดําเนินงานของหน่วยงาน ประกอบด้วย โครงสร้างบุคลากร งบประมาณ ผลผลิต ตัวชี้วัด แผนการดําเนินงานในปี 2566 และคําของบประมาณปี 2567 ตลอดจนข้อมูลโรงงานอุตสาหกรรมในพื้นที่
สอจ.ชลบุรี มีบุคลากร 37 คน มีโรงงาน 4,256 โรงงาน มีเหมืองแร่ที่ได้ประทานบัตร 31 ประทานบัตร โดย สอจ.ชลบุรี มีการดําเนินการตามนโยบาย MIND ครอบคลุม 4 มิติ เช่น บริษัท มาเธอส์ฟู้ด (ประเทศไทย) จํากัด ซึ่งเริ่มต้นจากการขายหมูสะเต๊ะริมถนน จนปัจจุบันมีสาขากว่า 50 สาขา มีการสร้างแหล่งเรียนรู้และจัดกิจกรรมการมีส่วนร่วมรอบโรงงาน ทั้งยังควบคุมกระบวนการผลิตให้เป็นมาตรฐาน และให้สิทธิพิเศษแก่ประชาชนโดยรอบเป็นเจ้าของแฟรนไซส์ในราคาพิเศษ ด้านบริษัท ไทยอีสเทิร์น กรุ๊ป โฮลดิ้งส์ จํากัด (มหาชน) ผู้ผลิตน้ํามันปาล์มดิบที่มียอดขายเพิ่มขึ้นทุกปี มีการส่งเสริมความรู้มาตรฐานการจัดการยางพาราอย่างยั่งยืน และได้รับ GI ระดับ 5 รวมถึงมีการสนับสนุนการใช้วัตถุดิบและการจ้างงานในพื้นที่
สอจ.ฉะเชิงเทรา มีบุคลากร 28 คน มีโรงงานในกํากับดูแล 1,423 โรงงาน มีเหมืองแร่ที่ได้ประทานบัตร 10 ประทานบัตร สอจ.ฉะเชิงเทรา มีการดําเนินการตามนโยบาย MIND ครอบคลุม 4 มิติ เช่น บริษัท ผลไม้แปรรูปวรพร จํากัด ผู้ผลิตผลไม้แปรรูป วางจําหน่ายในร้านสะดวกซื้อทั่วประเทศ บริษัทมีการรับแรงงานพิการอย่างต่อเนื่อง และรับซื้อวัตถุดิบรอบชุมชนในราคายุติธรรม มีการนําเปลือกมะม่วงไปผลิตเป็นปุ๋ยหมัก ด้านบริษัท ซี.ซี ออโตพาร์ท จํากัด ผู้ผลิตชิ้นส่วนยานยนต์ เป็นผู้บุกเบิกการนํานวัตกรรมผสมผสานภูมิปัญญาท้องถิ่น มีความรับผิดชอบต่อสังคมและสิ่งแวดล้อมอยู่เสมอ รวมทั้งมีการจ้างงานและสร้างอาชีพให้ชุมชนในพื้นที่
ทั้งนี้ ปลัดกระทรวงอุตสาหกรรม ได้มอบนโยบายให้ สอจ. ดําเนินการจัดทําแผนงานให้สอดคล้องกับนโยบายของรัฐบาล เน้นการพัฒนาอุตสาหกรรมเป้าหมาย (S-Curve) โดยเฉพาะในพื้นที่ EEC และให้ความสําคัญกับภารกิจหลักของ สอจ. ในการกํากับดูแลโรงงานอย่างใกล้ชิด พร้อมเน้นย้ําให้ สอจ. มีจิตวิญญาณความเป็น MIND ใช้ “หัวและใจ” ปั้นอุตสาหกรรมคู่ชุมชน โดยนํานโยบายทั้ง 4 มิติ เข้าไปส่งเสริมผู้ประกอบการในทันที ส่วนในด้านการตรวจโรงงานที่มีข้อร้องเรียนซ้ําซาก ควรเชิญหน่วยงานด้านสิ่งแวดล้อม NGO กรมควบคุมมลพิษ หน่วยงานระดับท้องถิ่น และสื่อมวลชน เข้าพื้นที่ด้วย เพื่อให้หน่วยงานต่าง ๆ ได้ตรวจสอบข้อเท็จจริงไปพร้อมกัน นอกจากนี้ ได้ให้ข้อคิดในการส่งเสริมสินค้าเกษตรโดยอย่ามองเพียงแค่การแปรรูปสินค้าเพียงอย่างเดียว แต่ให้พิจารณาตั้งแต่การพัฒนาวัตถุดิบตั้งแต่ต้นน้ําให้มีคุณภาพ เพื่อสร้างมูลค่าเพิ่ม รวมถึงแนะนําให้มีการต่อยอดธุรกิจ Street Food รายเล็ก ๆ แต่มีชื่อเสียง นํามาพัฒนาเป็นสินค้าแปรรูปเพื่อสร้างมูลค่าเพิ่ม อีกทั้งได้สั่งการให้ทุกหน่วยเตรียมพร้อมนําระบบ IT ที่เป็นมาตรฐาน เข้ามาช่วยในการตรวจโรงงาน และการรายงานข้อมูลต่าง ๆ ของโรงงานลงในแบบฟอร์มเดียว (i-Single Form) เพื่อนําไปใช้ประโยชน์ต่อไป
ด้าน รปอ.ณัฏฐิญา กล่าวเสริมว่า ขอให้ สอจ. มุ่งเน้นการต่อยอดอุตสาหกรรมเดิม สู่อุตสาหกรรมใหม่ที่มีศักยภาพ โดยบูรณาการร่วมกับหน่วยงานที่เกี่ยวข้อง เช่น กนอ. สถาบัน TGI เป็นต้น และเฟ้นหาธุรกิจรายเล็ก ๆ เพื่อปั้นดินให้เป็นดาว ดังเช่น เกษตรสุวรรณโมเดล ด้านการจัดทําเครื่องมือผ่านระบบดิจิทัล (Super App) ขณะนี้ หน่วยงานส่วนกลางได้ดําเนินการพัฒนาแอปพลิเคชันเพื่อให้ สอจ.ทั่วประเทศนําไปใช้ตรวจโรงงานให้เป็นมาตรฐานเดียวกันแล้ว และขอความร่วมมือให้โรงงานกรอกข้อมูลใน i-Single Form ให้มากที่สุด เพื่อนําข้อมูลมาใช้ประโยชน์อย่างเป็นรูปธรรม รวมถึงได้เตรียมการจัดอบรมเรื่องการเงินการบัญชีให้แก่ สอจ.ทั่วประเทศ ได้มีแนวทางการจัดทําบัญชีที่เป็นมาตรฐาน นอกจากนี้ ยังได้ย้ําให้ สอจ. เชื่อมโยงกับหน่วยงานที่เกี่ยวข้อง เช่น ศภ.9 ชลบุรี ซึ่งมีศูนย์ ITC เพื่อให้ผู้ประกอบการเข้ามาใช้พัฒนาต้นแบบผลิตภัณฑ์และบรรจุภัณฑ์ รวมถึงเน้นย้ําด้านการใช้จ่ายงบประมาณ ไม่ควรใช้งบประมาณข้ามหมวด เพื่อให้ทราบค่าใช้จ่ายการดําเนินงานต่าง ๆ ที่แท้จริง สุดท้ายได้มอบหมายให้ สอจ. เชิญชวนผู้ประกอบการที่มีคุณสมบัติครบทั้ง 4 มิติ สมัครเข้ารับการคัดเลือกรางวัลอุตสาหกรรม ประจําปี 2566 อย่างน้อยหน่วยงานละ 5 กิจการ
ด้าน ชปอ.ณิรดา ขอเชิญชวนให้เจ้าหน้าที่ สอจ.ทุกระดับ เข้ารับการอบรมด้านการใช้งานผ่านระบบ I-Single Form เพื่อให้สามารถนําความรู้ไปแนะนํา สร้างความเข้าใจ และถ่ายทอดให้กับผู้ประกอบการเข้ามากรอกข้อมูลได้ต่อไป
หลังจากนั้น ปลัดกระทรวงอุตสาหกรรม และคณะ ได้ให้ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) นําโดย ผู้จัดการเขต 20 ผู้จัดการสาขาชลบุรี พัทยา และฉะเชิงเทรา นําเสนอโครงสร้างของแต่ละสาขา และผลการดําเนินงานด้านการอนุมัติสินเชื่อและการเบิกจ่าย ปริมาณ NPL ในแต่ละพื้นที่ และแผนการดําเนินงานในอนาคต พร้อมกันนี้ ได้ลงพื้นที่ตรวจเยี่ยม ธพว. สาขาชลบุรี เพื่อให้กําลังใจแก่เจ้าหน้าที่ภายในหน่วยงานดังกล่าวด้วย